РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/173-18

19. јул 2018. године

Б е о г р а д

ЗАПИСНИК

52. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 18. ЈУЛА 2018. ГОДИНЕ

Седница је одржана у Суботици, у сали Скупштине Града Суботице, Трг слободе број 1, као седница ван седишта, у складу са чланом 42. став 4. Пословника Народне скупштине.

Седница је почела у 11,15 часова.

Седници је председавала Александра Томић, председник Одбора.

Седници су присуствовали чланови Одбора: Зоран Бојанић, Соња Влаховић, Војислав Вујић, Миљан Дамјановић, Горан Ковачевић, Милан Лапчевић, др Милорад Мијатовић, Золтан Пек, Оливера Пешић и Србислав Филиповић.

Седници су присуствовали заменици чланова Одбора: Иван Манојловић (заменик Верољуба Арсића) и Снежана Петровић (заменик Мома Чолаковића).

Седници су присуствовали и народни посланици: Томислав Жигманов, Десанка Репац и Милимир Вујадиновић.

Седници нису присуствовали чланови Одбора: Душан Бајатовић, Горан Јешић, Милорад Мирчић и Момо Чолаковић.

На позив председника Одбора седници су присуствовали и: Богдан Лабан, градоначелник Суботице; др Душко Пејовић, председник ДРИ; др Бојана Митровић, потпредседник, Невенка Бојанић, члан Савета; Љиљана Димитријевић; члан Савета Маријана Симовић; члан Савета Цветана Пршић, врховни државни ревизор; Радулка Урошевић, врховни државни ревизор; Светлана Тома Анокић, врховни државни ревизор; Ивица Гавриловић, врховни државни ревизор; Стојанка Миловановић, в.д. врховног државног ревизора; Слободан Мијаиловић, в.д. врховног државног ревизора; Жарко Ризнић, овлашћени државни ревизор; Милена Милинковић, секретар Институције, Ива Василић, шеф Канцеларије председника, и Весна Павловић, радно место за сарадњу са медијима; представници Агенције за борбу против корупције: Маријана Обрадовић, помоћник директора у Сектору за превенцију; Зорана Кепник Хинић, начелник Одељења за вођење регистара и посебних евиденција у Сектору за контролу имовине и прихода функционера и поступање по представкама; и Алмира Медуњанин, начелник Одељења за решавање о сукобу интерса у Сектору за решавање о сукобу интереса, као и Јарослава Божанић и Катарина Ристић, представнице УСАИДА-а.

Седници су присуствовали и: Весна Босанчић, помоћник градоначелника; Марија Ушумовић Давчик, начелник градске управе, чланови Градског већа, секретари секретаријата и директори градских јавних предузећа.

На предлог председника, Одбор је једногласно утврдио следећи

Д н е в н и р е д:

1. Представљање извештаја о спроведеној ревизији Града Суботице и ефеката спроведених препорука ДРИ;
2. Превенција корупције на локалном нивоу;
3. Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја Државне ревизорске институције, са предлогом закључака;
4. Усвајање закључака поводом разматрања секторских извештаја Државне ревизорске институције.

Богдан Лабан је пожелео гостима добродошлицу и изразио задовољство, што је Суботица домаћин ове седнице. Истакао је да седнице Одбора за финансије, републички буџет и контролу трошења јавних средстава на територијама локалних самоуправа пружају прилику да се кроз јавни дијалог и размену информација подигне квалитет јавних услуга и успоставе механизми за константно унапређивање живота грађана. Он је у кратким цртама изнео резултате које је градска власт остварила у претходном периоду.

**Прва тачка дневног реда:** **Представљање извештаја о спроведеној ревизији Града Суботице и ефеката спроведених препорука ДРИ**

Душко Пејовић је представио извештаје о спроведеној ревизији Града Суботице. Представљајући извештај нагласио je да град Суботица може да послужи као пример добре праксе за остале градове када је у питању отклањање неправилности. ДРИ је од града Суботице у законском року, у фебруару 2017. године, добила одазивни извештај, са свим прилозима и доказима да су поступили по препорукама ДРИ за отклањање неправилности из првог приоритета, које су отклоњиве. Током спровођења ревизије Завршног рачуна буџета и правилности пословања Града Суботице за 2015. годину, ревизори су утврдили да од 389 запослених , 386 није имало добро обрачунате плате. Због тога је из буџета града исплаћено 123,5 милиона динара више. Додао је да су након спроведене ревизије све исплате плата сведене у законски оквир. Он је изразио очекивање да ће преко 70% препорука ДРИ бити спроведено. Ефекти спроведене ревизије правилности пословања и отклоњене неправилности износе 484 милиона динара. Искористио је уједно прилику да, у име Институције, позове Одбор на даљу међусобну сарадњу.

**Друга тачка дневног реда: Превенција корупције на локалном нивоу;**

Маријана Обрадовић је говорила о антикорупцијским јавним политикама на локалном нивоу. Акционим планом је предвиђено да локалне самоуправе усвоје планове за спровођење антикорупцијских активности. По њеним речима постоје спољни и унутрашњи извори ризика корупције.

Алмира Медуњанин је говорила о надлежностима Агенције за борбу против корупције, с посебним освртом на регистре, подношење извештаја о имовини и приходима, контролу и поступање по представкама. Агенција има превентивну, а не репресивну улогу. Међутим, она је често иницијатор активности државних органа, које имају репресивну улогу.

Зорана Кепник Хинић се осврнула на обавезе функционера које произилазе из Закона о Агенцији за борбу против корупције.

Александра Томић се захвалила присутним представницима Града Суботице - учесницима седнице у оквиру прве две тачке, и позвала их да присуствују и другом делу седнице, уколико су у могућности, на коме ће бити размотрени секторски извештаји ДРИ.

**Трећа тачка дневног реда: Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја Државне ревизорске институције, са предлогом закључака;**

У оквиру треће тачке дневног реда, након паузе, Пододбор за разматрање извештаја о обављеним ревизијама Државне ревизорске институције одржао је, у присуству свих чланова одобора, седницу. Седници Пододбора је председавао Милан Лапчевић, члан Пододбора.

На седници Пододбора размотрено је шест секторских извештаја ДРИ:

* Извештај о раду Сектора за ревизију буџета и буџетских фондова Републике Србије за 2017. годину;
* Извештај о раду Сектора за ревизију организација обавезног социјалног осигурања за 2017. годину;
* Извештај о раду Сектора за ревизију Народне банке Србије, јавних агенција и других корисника јавних средстава за 2017. годину;
* Извештај о раду Сектора за ревизију буџета локалних власти за 2017. годину;
* Извештај о раду Сектора за ревизију јавних предузећа, привредних друштава и других правних лица које је основао или има учешће у капиталу или у управљању корисник јавних средстава за 2017. годину;
* Извештај о раду Сектора за ревизију сврсисходности пословања за 2017. годину.

Секторске извештаје Државне ревизорске институције су представили врховни и овлашћени државни ревизори: Цветана Пршић, Стојанка Миловановић, Радулка Урошевић, Слободан Мијаиловић, Жарко Ризнић и Светлана Тома Анокић.

У распарави након тога Миљана Дамјановића је интересовало постоји ли повратна информација о томе да ли су надлежни органи реаговали на пријаве о кршењу закона које је поднела ДРИ, тј. да ли су овлашћена лица која представљају субјекте сносила консеквенце због кршења закона.

Душко Пејовић је истакао да у случају јавних предузећа, поред кривичних и прекршајних пријава, постоје и пријаве за привредни преступ. До сада је поднето 160 пријава за привредни преступ, 187 кривичних пријава од чега је 10 одбачено и 1743 прекршајне пријаве.

Милорад Мијатовић је упитао колико је ДРИ оспособљена да прати остваривање циљева одрживог развоја.

Душко Пејовић је одговорио да је ДРИ оспособљена да врши све задатке који су јој поверени. Биће ангажован већи број ревизора, вршиће се ревизија ИТ система.

Александра Томић је предложила да се о пријавама које је поднела ДРИ говори на следећој седници ван седишта, у Лесковцу, на којој ће бити поднет извештај ДРИ о том. Питала је да ли постоји евиденција о датим препорукама и да ли постоји податак о уштедама у републичком буџету, на основу рада ДРИ.

Душко Пејовић је нагласио да ће се радити и ревизије спроведених препорука. Не постоји методологија подношења пријава, већ постоји обавеза подношења пријава.

Милан Лапчевић је похвалио извештај о спроведеној ревизији Града Суботице, истакао да је то прави пример сарадње ДРИ и локалних власти.

Председавајући Милан Лапчевић предложио је да Одбор усвоји секторске извештаје.

**Четврта тачка дневног реда:** **Усвајање закључака поводом разматрања секторских извештаја Државне ревизорске институције**

На предлог Пододбора за разматрање извештаја о обављеним ревизијама Државне ревизорске институције Одбор је једногласно (12 за) усвојио следеће секторске извештаје ДРИ:

1. Извештај о раду Сектора за ревизију буџета и буџетских фондова Републике Србије за 2017. годину;
2. Извештај о раду Сектора за ревизију организација обавезног социјалног осигурања за 2017. годину;
3. Извештај о раду Сектора за ревизију Народне банке Србије и јавних агенција и других корисника јавних средстава за 2017. годину;
4. Извештај о раду Сектора за ревизију буџета локалних власти за 2017. годину;
5. Извештај о раду Сектора за ревизију јавних предузећа, привредних друштава и других правних лица, које је основала или има учешће у капиталу других правних лица Република Србија за 2017. годину;
6. Извештај о раду Сектора за ревизију сврсисходности пословања за 2017. годину.

Седница је завршена у 14,45 часова.

Седница је одржана уз подршку Програма УН за развој у Србији.

СЕКРЕТАР ПРЕДСЕДНИК

Љиљана Милетић Живковић др Александра Томић